Kázeň z evanjelických Služieb Božích, 5. 12. 2023, 18.00, utorok po 1. advent. nedeli, Bratislava, Legionárska 6, ES: 19, 16, 428; ep: Žid 10, 35 – 39

**Abakuk 2, 3 – 4**: *„****3****Lebo videnie sa splní svojím časom, speje ku koncu a – nesklame; keby sa zdržalo, čakaj naň, lebo určite sa splní – nebude meškať.****4****Ajhľa, nadutý nemá v duši pokoj, ale spravodlivý zo svojej viery bude žiť!“*

**Milí bratia, milé sestry!**

Advent je doba očakávania. Čakať nie je ľahké.

Prorok **Abakuk bol unavený z čakania na Hospodina a na Jeho pomoc.** V prečítanom texte z Písma sv. počujeme, ako Boh nabáda proroka Abakuka k trpezlivosti. Na konci sú slová, ktoré pravdepodobne treba chápať ako protilátku proti neústupnej a podráždenej rozrušenej netrpezlivosti: *„Spravodlivý zo svojej viery bude žiť!“* (Ab 2, 4) **Viera tu znamená dôverovať Bohu, že predsa splní svoje slovo, a konať to, čo zodpovedá tejto dôvere.**

Biblická kniha Abakuk patrí menej známym častiam Písma sv. Radí sa k dvanástim „malým“ prorokom Starej zmluvy. Na rozdiel od troch „veľkých“ prorokov: Izaiáš, Jeremiáš, Ezechiel) **nesú označenie „malí“ proroci nie pre to, že by boli nedôležití, ale pre menší rozsah textu týchto spisov** v porovnaní s veľkými prorokmi.

Z malých prorokov sú známejší Jonáš či Micheáš, úryvok z knihy ktorého zaznieva na štedrovečerných Službách Božích (Mich 5, 1). Abakuk je prorok, o ktorom nevieme prakticky nič. Nie je známe ani obdobie, v ktorom pôsobil. **Zato však kniha, ktorý nesie Abakukovo meno je starostlivo premyslená.**

Začína sa rozhovorom proroka s Hospodinom. Prorok sa opakovane sťažuje Bohu, prečo dopustí, aby sa dialo zlo, skaza a násilie. Zaoberá sa podobným problémom ako kniha Jób. **Kým Jób sa Hospodina pýta, prečo sa jemu dejú zlé veci, Abakuk sa pýta: „Prečo si to dopustil na nás? – Na Boží ľud.**

**Na Abakukove sťažnosti odpovedajú dva Božie výroky.**

Druhý z nich prináša päť hrozieb násilníkovi. Záver proroctva tvorí žalm, oslavujúci konečné Božie víťazstvo. Podľa tohto záveru sa biblisti domnievajú, že Abakuk patril k tým, ktorí boli zoskupení okolo chrámu.

Násilníkom, ktorého má prorok na mysli, sú buď Assýrčania alebo Babylončania. Majú črty nepriateľa Božieho ľudu, nad ktorým **Hospodin zvíťazí. Tento výhľad je pozvaním k trpezlivej viere**: „*Nadutý nemá v duši pokoj, ale* ***spravodlivý zo svojej viery bude žiť!****“* (Abakuk 2, 4). Tento verš sa tri razy ozýva aj zo stránok Novej zmluvy (R 1, 17; G 3, 11; Žid 10, 38).

Advent je doba očakávania. Čakať nie je ľahké.

Abakuk bol unavený z čakania na Hospodina a Jeho pomoc.

**Na čo dlho čakáme my?**

**Na čo sme čakali bez odpovede?** Ak nás sklamanie a frustrácia z dlhého čakania unavujú, môžeme sa ľahko stať netrpezlivými a podráždenými alebo zahodiť dôveru v Boha a začať hľadať „účinnejšie“ spôsoby pomoci.

Ľudia, ktorí boli dlho chorí, znášali veľké bolesti alebo sa museli dívať na utrpenie svojich blízkych, o tom vedia svoje. Vedia, aké lákavé – akým pokušením je uchýliť sa k ezoterickým prostriedkom, napríklad k vešteniu či duchovne pochybným liečiteľom.

**Život vo viere, t. j. v dôvere v Boha a verné konanie zodpovedajúce tejto dôvere, je biblická – kresťanská cesta, a to nielen v advente.** *„Lebo videnie sa splní svojím časom, speje ku koncu a – nesklame; keby sa zdržalo, čakaj naň, lebo určite sa splní – nebude meškať. ... spravodlivý zo svojej viery bude žiť!“*

Biblia nesľubuje, že táto cesta bude vždy ľahká, že bude prinášať zakaždým iba radosť alebo že povedie k čo najrýchlejšiemu oslobodeniu od bolestí a odstráneniu všetkých starostí.

Ale **sám Pán Boh sľubuje, že táto cesta vedie k životu.** Keď po nej kráčame, vieme, že síce bolesti a starosti sa nám nemusia vyhnúť, ale určite **sme v Pánových milostivých rukách. Nech už príde čokoľvek. Nech sa deje, čo sa deje.**

*„Nadutý nemá v duši pokoj, ale* ***spravodlivý zo svojej viery bude žiť!***Nie z viery v seba, svoje kvality, svoju vernosť, ale z viery v Hospodina, vďaka Jeho vernosti preukázanej v našom Pánovi a Spasiteľovi Ježišovi Kristovi. Jeho láskou, milosrdenstvom a obeťou. Amen.

**Modlitba:**

Bože náš, drahý nebeský Otče, vyznávame, že čakať na Tvoju pomoc je niekedy ťažké. Prosíme, daj nám dlhý dych viery a potrebnú dôveru v Teba. Pomôž nám žiť tak, aby sme sa svojím zmýšľaním, slovami i skutkami páčili Tebe a slúžili našim blížnym. Amen.

S použitím:

*Scott Morrison (pobožnosť 2. 12. in: Feste Burg Andaschtsbuch 2024, vyd. Freimund Verlag, Neuendettelsau 2023);*

*Ladislav Horák (in: Hovory s Biblí, zost. Miloš Šourek, vyd. Synodní rada ČCE prostredníctvom vydavateľstva Kalich v Evangelickém nakladatelství, Praha 1991);*

*Nick Page: Jednoducha Biblia (vyd. Tranoscius, Liptovský Mikuláš 2014):*

**Martin Šefranko, evanjelický a. v. farár**